চৰকাৰী চিকিৎসালয়ত চিকিৎসা বিচাৰি আহি বিমুখ হোৱা ৰোগীসকলক চিকিৎসালয় কৰ্তৃপক্ষৰ হৈ ক্ষমা প্ৰাৰ্থনা কৰে এজন জনপ্ৰতিনিধিয়ে। এইজন আন কোনো নহয়, সততে নিজৰ আচহুৱা আচাৰ-আচৰণ, কথা-বতৰাৰে দৃষ্টি আকৰ্ষণ কৰি অহা মৰিয়নিৰ কংগ্ৰেছী বিধায়ক ৰূপজ্যোতি কুৰ্মী।
জানিব পৰামতে, আজি ১০ বজাৰ পিছতো মৰিয়নি আদৰ্শ চিকিৎসালয়ত চিকিৎসক উপস্থিত নোহোৱাত একাংশ ক্ষুব্ধ ৰোগীৰ আত্মীয়ই সৃষ্টি কৰিছিল উত্তপ্ত পৰিস্থিতিৰ। তেনেকুৱাতে তাত উপস্থিত হোৱা বিধায়ক ৰূপজ্যোতি কুৰ্মীয়ে আঁঠু কাঢ়ি আৰু চিকিৎসকৰ কোঠাত থকা কেইজনমান ৰোগীৰ ফালে হাতযোৰ কৰি ক্ষমা বিচাৰে।
"আপোনালোকৰ ওচৰত মই এই চিকিৎসালয়খনৰ পৰিচালনা সমিতিৰ সভাপতি হিচাপে আৰু বিধায়ক হিচাপেও ক্ষমা বিচাৰিছো। লগতে শাসনাধিষ্ঠিত বিজেপি চৰকাৰখনৰ হৈও ক্ষমা বিচাৰিছো।" আঁঠুকাঢ়ি, হাতযোৰ কৰি এইদৰে কয় বিধায়কজনে।
ইয়াৰ পিছতে তেওঁ তাত সেই সময়ত কোঠাটোত উপস্থিত থকা চিকিৎসকজনক উদ্দেশ্যি কটু কথা শুনায় বিধায়কজনে।
"আপোনালোক ডাক্তৰ, মানে ডাক্তৰৰ নামত কলংক। ডাক্তৰৰ নামত কলংক বুলি ক'লেও ভুল কোৱা নহ'ব। আপোনালোকে মানুহৰ তেজ খাবলৈহে এই ডাক্তৰৰ ডিগ্ৰীটো ল'লে।" এইদৰে কয় কুৰ্মীয়ে।
আনহাতে একাংশই বিধায়কজনৰ এই কাণ্ডক নাটক আখ্যা দিয়াৰ লগতে ইয়াক তেওঁৰ বহুৱালি আখ্যা দিয়ে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
